M-Net-telenovelle kom tot eindeLegacy (Foto: M-Net) Ná twee jaar op die kassie kom die M-Net-telenovelle Legacy in September vanjaar tot ŉ einde. Bekende akteurs, onder andere Michelle Botes, Mary-Anne Barlow, Kgomotso Christopher, Sean-Marco Vorster, Jay Anstey, Odelle de Wet, Trix Vivier en Dawid Minnaar, het onder meer hoofrolle in dié telenovelle vertolk. Die reeks handel oor die wel en wee van die welvarende en magtige Price-familie. Deon Lotz het die rol van die patriarg kortliks vertolk. Tshedza Pictures, die produksiemaatskappy wat Legacy vervaardig, het reeds in Desember verlede jaar besluit om die reeks tot ŉ einde te bring. Die laaste tonele is in Februarie geskiet. “Terwyl Legacy ŉ gewilde program is, het ons M-Net 101-klante aangedui dat hulle beperkte reekse bo langdurige telenovelles verkies,” het Nomsa Philiso, uitvoerende hoof van programmering by die MultiChoice-groep, in ŉ verklaring gesê. Christopher, wat die rol van Dineo Price in die reeks vertolk, het op Instagram geskryf dat die span van Legacy finaal van mekaar afskeid geneem het. “Ek gaan elke liewe een van my kollegas mis. Dis die hardwerkendste span wat ek nog ooit die voorreg gehad het om mee saam te werk,” het sy gesê. Legacy is nog tot September op weeksaande om 18:00 op M-Net, DStv-kanaal 101, te sien.